<classify> Michezo itakayofanyika leo ni Simba itaikaribisha JKT Ruvu kwenye Uwanja wa Taifa, Dar es Salaam wakati Azam FC ambayo inawania nafasi ya pili kama Simba, itakipiga na African Sports kwenye Uwanja wa Azam Complex, ulioko Chamazi.Mabingwa wa ligi hiyo, Yanga watakuwa wageni wa Majimaji ya Songea kwenye Uwanja wa Majimaji mjini humo, huku Mwadui na Kagera Stars zikimaliza ligi katika Uwanja wa Kambarage mjini Shinyanga.Kwa mujibu wa ratiba, Toto Africans itakuwa mwenyeji kwenye Uwanja wa CCM Kirumba jijini Mwanza kuikaribisha Stand United, wakati African Sports wameifuata Mtibwa Sugar kwenye Uwanja wa Manungu.Mechi nyingine leo zitakuwa kati ya Mbeya City dhidi ya Ndanda FC ya Mtwara, huku mchezo mwingine wenye presha utakuwa ni kwa Tanzania Prisons yenye pointi 48 ambayo licha ya kucheza na Coastal Union ambayo tayari imeshuka daraja kwenye Uwanja wa Mkwakwani, itakuwa inafukuziwa na Mtibwa Sugar kuwania nafasi ya nne. Mtibwa Sugar ina pointi 47.Presha kubwa ni kwa Simba na Azam ambazo zina tofauti ya pointi moja katika msimamo wa ligi hiyo iliyoshirikisha timu 16. Azam FC ina pointi 63 ikishika nafasi ya pili nyuma ya mabingwa Yanga, huku Simba inayoshika nafasi ya tatu ina pointi 62.Yanga ambayo imetwaa ubingwa, tayari imepewa taji na medali kwa wachezaji 24, viongozi saba wa benchi la ufundi na viongozi wanne wa Kamati ya Utendaji Jumamosi iliyopita na inachosubiri ni fedha Sh 81,345,723 wakati Azam na Simba zinawania zawadi ya mshindi wa pili Sh 40,672,861 na mshindi wa tatu Sh 29,052,044, huku Prisons na Mtibwa Sugar zikichuana kupata zawadi ya mshindi wa nne ambayo ni Sh 23,241,635.Pia timu zote zinawania zawadi ya Mchezaji Bora ambayo ni Sh 5,742,940 kiwango kinachofanana na atakachopewa Mfungaji Bora wa Ligi na Kipa Bora wa michuano hiyo, wakati Mwamuzi Bora atazawadiwa Sh 8,614,610 kiwango kinachofanana atakachopewa Kocha Bora wakati timu yenye nidhamu itavuna Sh 17,228,820.Baada ya michezo 29 kwa kila timu, tayari Coastal Union ya Tanga ikiwa imeaga rasmi ligi hiyo na kuna timu tano ambazo mbili zikipata matokeo mabaya zitaungana na Coastal kushuka daraja msimu wa 201516. Coastal Union yenye pointi 22 hata ikishinda mchezo wa mwisho, haiwezi kuzifikia timu zilizo juu yake.Timu ambazo ziko kwenye hatari ya kushuka ni African Sports ya Tanga yenye pointi 26 nafasi ya 15; Mgambo pia ya Tanga iliyojikusanyia pointi 27 nafasi ya 14; Kagera Sugar ya Kagera iliyovuna pointi 28 nafasi ya 13; JKT Ruvu ya Pwani iliyopata pointi 29 nafasi ya 12 na Toto Africans ya Mwanza yenye pointi 30 nafasi ya 11.  <topic>: MICHEZO 